CELEX: C2007/069/55
Language: da
Date: 2007-03-24 00:00:00
Title: Sag T-28/07: Sag anlagt den 7. februar 2007 — Fels-Werke m.fl. mod Kommissionen

24.3.2007   
            
            
               DA
            
            
               Den Europæiske Unions Tidende
            
            
               C 69/26
            
         Sag anlagt den 7. februar 2007 — Fels-Werke m.fl. mod Kommissionen
   (Sag T-28/07)
   (2007/C 69/55)
   Processprog: tysk
   Parter
   
      Sagsøgere: Fels-Werke GmbH (Goslar, Tyskland), Saint-Gobain Glass Deutschland GmbH (Aachen, Tyskland) og Spenner Zement GmbH & Co. KG (Erwitte, Tyskland) (ved Rechtsanwälte H. Posser og S. Altenschmidt, som befuldmægtigede)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Artikel 1, stk. 2, i Kommissionens beslutning af 29. november 2006 om den nationale plan for tildeling af kvoter for drivhusgasemissioner, som Tyskland har forelagt i henhold til Europa-Parlamentets og Rådets direktiv 2003/87/EF (dokumentnummer ikke offentliggjort) annulleres, for så vidt den fastslår, at de tildelingsgarantier, der beskrives i kapitel 6.2 i Tysklands nationale kvotetildelingsplan under overskrifterne »Yderligere nye anlæg i henhold til § 11 ZuG 2007 «og »Tildelinger i henhold til § 8 ZuG 2007 «fra den første handleperiode, er uforenelige med direktiv 2003/87/EF
            
         
               —
            
            
               Artikel 2, stk. 2 i denne beslutning annulleres, for så vidt bestemmelsen indeholder retningslinjer for Forbundsrepublikken Tyskland for anvendelsen af de tildelingsgarantier, der beskrives i kapitel 6.2 i Tysklands nationale kvotetildelingsplan under overskrifterne »Yderligere nye anlæg i henhold til § 11 ZuG 2007 «og »Tildelinger i henhold til § 8 ZuG 2007 «fra den første handleperiode og herved også foreskriver, at der gælder den samme opfyldelsesfaktor som for andre tilsvarende bestående anlæg
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgerne anfægter Kommissionens beslutning af 29. november 2006 om den nationale plan for tildeling af kvoter for drivhusgasemissioner, som Tyskland har forelagt i henhold til Europa-Parlamentets og Rådets direktiv 2003/87/EF. Heri har Kommissionen påtalt nogle aspekter i den nationale tildelingsplan for Tyskland på grund af uforenelighed med bilag III til direktiv 2003/87/EF (1).
   Sagsøgerne, som driver emissionshandelspligtige anlæg, hævder at være umiddelbart og individuelt berørt af den anfægtede beslutning.
   Til støtte for søgsmålet har de anført fire søgsmålsgrunde.
   For det første har de anført, at Kommissionen den 29. november 2006 ikke længere var berettiget til at afvise den nationale kvotetildelingsplan for Tyskland, da den bindende frist herfor, der er fastsat i artikel 9, stk. 3 i direktiv 2003/87/EF, allerede er udløbet.
   Derudover har sagsøgerne materielt gjort gældende, at artikel 9, stk. 3, sammenholdt med kriterierne i bilag III til direktiv 2003/87/EF, er anvendt fejlagtigt. Efter deres opfattelse er de af Kommissionen kritiserede tildelingsgarantier for nyere anlæg ikke støtte som omhandlet i artikel 87, stk. 1 EF. Der er heller ikke sket nogen uberettiget begunstigelse af de pågældende anlæg.
   Den anfægtede beslutning er desuden ikke tilstrækkeligt begrundet og er derfor i strid med artikel 253 EF.
   Endelig er den anfægtede beslutning i strid med det fællesskabsretlige princip om beskyttelse af den berettigede forventning.
   
      (1)  Europa-Parlamentets og Rådets direktiv 2003/87/EF af 13.10.2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 2003, 275, s. 32).